Die Afrikaanse sangeres Karlien van Jaarsveld het vir eers genoeg gehad van haar liedjie Sing vir Liefde. Sy het in ’n grappige video in die sosiale media gesmeek om dit nie gou weer te hoor nie.
Sy bieg sy het nie tevore juis haar musiek vir haar tweelingseuns gespeel nie, maar hulle het Sing vir Liefde by hul maatjies by die skool geleer.
Om ’n nuwe liedjie te leer, is dalk vir die seuns opwindend, maar hul ma het nou genoeg gehad. In die video wat Karlien met haar sowat 177 000 aanhangers op Instagram gedeel het, sê sy ook jammer vir al die ander ma’s wat in dieselfde penarie is.
"Hoe dit by ons werk is ons luister elke oggend voor ons by die skool kom Sing vir Liefde twee keer deur. Dis vir my erg. Ek wil aan elke ma daar buite sê aan wie ek dit gedoen het, ek is regtig jammer! Dis vir my ook moeilik. Asseblief, maatjies, net nie nog ’n oggend van Sing vir Liefde nie. Asseblief," het Karlien in die video grappig gesmeek.
Karlien se seuntjies is regte woelwaters. Sy het onlangs ’n foto gedeel waar Eliah haar foon in die hande gekry het en haar en sy kleinsus, Elah, afneem.
“Eliah besig om my af te neem terwyl ek op hom skree: 'Hou op foto's op my foon neem'. Ek het letterlik 1 000 foto's om te delete, ok 500, maar steeds,” het sy onderaan die kiekies geskryf.
Karlien het onlangs op Instagram ’n lusmaker gewys van ’n nuwe musiekvideo wat sy in Parys geskiet het. En ons weet nie of ons oë ons bedrieg nie, maar dit lyk mos soos haar man, die gewese rugbyspeler Joe Breytenbach, wat ook gesig wys in die video. "Scooter rides in Parys. Dink nie iemand kan meer hou van iemand, soos ek van jou hou nie, Joeseph," skryf sy by die video.